Informácia o priebehu a výsledkoch oficiálnej návštevy 
predsedu vlády Lotyšskej republiky Andrisa Berzinša
v SR v dňoch 13. -14. 05. 2001

V dňoch 13.-14.mája 2001 vykonal oficiálnu návštevu Slovenskej republiky predseda vlády Lotyšskej republiky (LoR) Andris Berzinš s manželkou. Návšteva sa uskutočnila na pozvanie predsedu vlády SR Mikuláša Dzurindu. Delegáciu predsedu vlády LoR tvorili štátny tajomník MZV LoR Maris Riekstinš, veľvyslankyňa LoR Elita Kuzma, poradca predsedu vlády pre zahraničné vzťahy Atis Sjanits a riaditeľka sekcie NATO na MZV LoR Inga Skujina.
A.Berzinš rokoval s predsedom vlády M.Dzurindom a bol prijatý prezidentom SR R.Schusterom a predsedom Národnej rady SR J.Migašom. Na pracovnej večeri sa stretol s ministrom zahraničných vecí SR E.Kukanom. 

Obsah a výsledky rokovaní 

Rokovania predsedu vlády A.Berzinša s predstaviteľmi SR sa týkali aktuálnych otázok rozvoja bilaterálnych vzťahov, problematiky integrácie do EÚ, prípravy na vstup do NATO, ako aj niektorých aktuálnych regionálnych otázok.

Bilaterálne vzťahy

•	Obe strany zhodne konštatovali, že SR a Lotyšsko majú veľa podobného svojim historickým vývojom, skúsenosťami z nedávnej minulosti a zhodným smerovaním do európskych a euroatlantických štruktúr, čo poskytuje široké možnosti pre rozvoj a prehlbovanie vzájomne výhodných vzťahov, ktoré žiaľ nie sú naplno využívané. 

•	V súvislosti s rozvojom stykových aktivít na vysokej a najvyššej úrovni lotyšská strana zopakovala pozvanie pre prezidenta SR Rudolfa Schustera a vyslovila pozvanie pre predsedu vlády SR M.Dzurindu k návšteve LoR.

•	Počas rokovania predsedu vlády LoR s predsedom NR SR sa obe strany zhodli na potrebe zintenzívnenia rozvoja kontaktov medzi parlamentmi oboch krajín. A.Berzinš aj J.Migaš vzájomne vyslovili pozvania pre predsedov parlamentov oboch krajín k návšteve SR resp. LoR.

•	Obaja predsedovia vlád skonštatovali potrebu intenzifikácie vzájomných vzťahov, predovšetkým rozšírenia hospodárskej a obchodnej spolupráce a rozvoja turistiky. Zároveň ocenili nárast vzájomného obchodu za rok 2000 (o 47%) a vyjadrili presvedčenie, že pozitívny trend nárastu sa zachová i v budúcnosti. M.Dzurinda informoval partnera o konkrétnych podnetoch jednotlivých rezortov SR, pričom poukázal na záujem o výmenu poznatkov a skúseností v oblasti predvstupovej stratégie, aproximácie a implementácie legislatívy EÚ v jednotlivých oblastiach; o usporiadanie podnikateľskej misie a kontraktačného workshopu cestovných kancelárií (MH SR); o uzatvorenie dohody o výmene a vzájomnej ochrane utajovaných skutočností (MV SR),  dohody o medzinárodnej kombinovanej doprave (MDPT SR) a dohody o vzájomnom uznávaní dokladov o vzdelaní (MŠ SR). A.Berzinš potvrdil záujem LoR o realizáciu predložených návrhov a prisľúbil ich zo svojej pozície podporiť. Rovnako sa obe strany zhodli na potrebe urýchlenia ukončenia revízie bilaterálnej zmluvnej základne.
•	Predseda vlády LoR ocenil otvorenie slovenského zastupiteľského úradu v Rige ako aj aktivitu veľvyslanca SR. S predsedom vlády SR sa zhodol na dôležitosti účasti veľvyslanectiev oboch krajín na intenzifikácii vzájomnej spolupráce medzi SR a LoR.

•	Obe strany vyzdvihli význam kultúrnej spolupráce pre rozvoj vzájomného poznania a vyjadrili záujem o jej rozšírenie. 

Integrácia do Európskej únie

•	Slovenská i lotyšská strana sa zhodli na prioritnom význame, ktorý predstavuje pre SR a LoR integrácia do EÚ a vzájomne sa informovali o stave predvstupových rokovaní a požadovaných prechodných obdobiach. Z porovnania vyplynulo, že obe krajiny sú približne na rovnakej úrovni s možnosťou uzavretia negociácií v roku 2002 tak, aby boli pripravené na vstup do EÚ začiatkom roku 2004, teda ešte pred voľbami do Európskeho parlamentu. Zhodli sa tiež na užitočnosti konzultácií o otázkach, súvisiacich so vstupom do EÚ. Lotyšská strana v tejto súvislosti vyslovila presvedčenie a vyjadrila záujem o medzinárodnú spoluprácu malých a stredne veľkých krajín tak v predvstupovom období ako aj po ich zaradení medzi členské krajiny EÚ.
	
•	K návrhu EK na zavedenie prechodného obdobia v oblasti slobodného pohybu osôb sa obe strany zhodli v názore, že ide v zásade o flexibilný návrh. Vyjadrili záujem, aby takto bol uplatňovaný aj v praxi, pretože SR ani LoR nepredpokladajú, že by po ich vstupe do EÚ došlo k masovému odchodu pracovnej sily z krajiny. Zhodli sa aj v tom, že budú požadovať, aby na ich občanov boli aplikované minimálne obmedzenia slobodného pohybu.
	
•	Slovenská strana informovala o výhodnosti súčasného prijatia krajín V4 do EÚ, čím by bola eliminovaná potreba budovania cca 1300 km dlhej tzv. vonkajšej schengenskej hranice krajín V4 so Slovenskom, miesto cca 90 km hranice Slovenska s Ukrajinou. 

Členstvo v NATO

•	Zhodne bol potvrdený prioritný význam, ktorý SR i LoR prikladajú budúcemu členstvu v NATO. Zhodli sa aj na užitočnosti solidarity ašpirantských krajín, ako to potvrdili ich predsedovia vlád na medzinárodnej konferencii “Európske nové demokracie: Líderstvo a zodpovednosť” v Bratislave, uznávajúc však zároveň prioritu individuálneho hodnotenia uchádzačov podľa ich pripravenosti na vstup. V tejto súvislosti A.Berzinš vysoko ocenil úroveň a výsledky bratislavskej konferencie, ktorej sa osobne zúčastnil. 
	
•	Obe strany vyjadrili pripravenosť spolupracovať na expertnej úrovni a vymieňať si skúsenosti v oblasti integračných krokov navzájom i s ďalšími ašpirantmi na členstvo v NATO.

Regionálna a multilaterálna spolupráca.

•	Počas rokovaní bola pozornosť venovaná výmene názorov na niektoré regionálne otázky. Lotyšská strana sa zaujímala o skúsenosti SR z višegrádskej spolupráce a oboznámila so spoluprácou pobaltských republík a s problematikou národnostných menšín v LoR. Slovensko aj Lotyšsko  potvrdili podobnosť názorov na význam stability Ruskej federácie a vymenili si názory na aktuálny vnútropolitický vývoj v tejto krajine. Potvrdili záujem o pragmatičnosť svojich vzťahov s RF, založených predovšetkým na obojstranne výhodnej hospodárskej spolupráci. Predsedovia vlád sa informovali aj o kandidatúrach svojich krajín do Bezpečnostnej rady OSN na to isté obdobie (roky 2006-2007).
	
•	Slovenská strana informovala o svojich skúsenostiach s višegrádskou spoluprácou. Uviedla, že pri zachovaní formátu V4 je možná účasť ďalších krajín na jej jednotlivých konkrétnych projektoch. Spolupráca pobaltských republík má podľa lotyšskej strany konštruktívny charakter. Nadštandardná je spolupráca LoR s Estónskom a Litvou vo vojenskej oblasti (spoločný prápor BALTBAT, monitorovacia sieť vzdušného priestoru BALTNET, odmínovacia jednotka BALTRON, vzdelávacia inštitúcia BALTDEFCOL, mobilizačná databáza BALTPERS, projekt bezpečnostnej pomoci BALTSEA).
	
Závery a odporúčania

Oficiálna návšteva predsedu vlády LoR v SR vytvorila predpoklady pre ďalší úspešný rozvoj vzájomnej spolupráce medzi oboma krajinami. Rokovania predsedu vlády A.Berzinša s predsedom vlády M.Dzurindom, prezidentom R.Schusterom, predsedom NR SR J.Migašom a ministrom E.Kukanom otvorili široký priestor na výmenu názorov a skúseností o aktuálnych otázkach dvojstranných vzťahov i zahraničnopolitického vývoja s dôrazom na integračné ambície do EÚ a NATO. 
V priebehu rokovaní bol zdôraznený bezproblémový charakter slovensko-lotyšských vzťahov a vyjadrený záujem o rozvoj vzájomne výhodnej spolupráce. Návšteva priniesla tiež konkrétne námety na rozvoj bilaterálnej spolupráce.
Lotyšská strana sa aktívne zaujímala aj o spoluprácu malých a stredne veľkých krajín tak v období pred prijatím do EÚ ako aj po ich vstupe do únie.

Konkrétne závery, vyplývajúce z rokovaní

1. 	Pokračovať v spolupráci s Lotyšskou republikou na všetkých úrovniach s dôrazom na aktivity, ktoré môžu napomôcť integrácii SR do EÚ, vstupu do NATO, ale aj širšej regionálnej a dvojstrannej spolupráci.
2. 	Pokračovať v príprave oficiálnych návštev prezidenta republiky SR, predsedu NR SR a predsedu vlády SR v LoR.
3. 	Po dohode s druhou stranou zrealizovať podnikateľskú misiu a kontraktačný workshop cestovných kancelárií SR a LoR.
4. 	Pripraviť návrh dohody o výmene a vzájomnej ochrane utajovaných skutočností.
5. 	Pripraviť návrh dohody o vzájomnom uznávaní dokladov o vzdelaní.